**Csongrád Városi Önkormányzat Polgármesterének**

**19/2020. (IV. 17.) rendelete**

a kijárási korlátozásról szóló 71/2020. (III. 27.) Korm. rendeletben meghatározott korlátozásoknál szigorúbb szabályok megállapításáról

Csongrád Városi Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés alapján, a Képviselő-testületnek az Alaptörvény 32. cikk (1) bekezdés a) pontjában meghatározott feladatkörében eljárva, a hétvégére vonatkozó kijárási korlátozással összefüggésben meghozható önkormányzati intézkedésekről szóló 118/2020. (IV. 16.) Korm. rendelet 1.§ és 3.§-ában kapott felhatalmazása alapján a következőket rendeli el:

**1. Általános rendelkezések**

**1.§** (1) A járványveszély enyhítésének érdekében kötelező az orr- és szájnyílást egyaránt takaró védőfelszerelés (a továbbiakban: maszk) viselése a Piroska János téri piac területén.

(2) Az (1) bekezdésben foglaltakon túl a Piroska János téri piac területén a kereskedelmi tevékenységet folytatóknak a gumikesztyű használata kötelező.

**2.§** (1) A 300 m2 nettó alapterületnél nagyobb árusítótérrel rendelkező, napi fogyasztási cikket értékesítő üzletekben

a) kiépített pénztáranként 7 bevásárlókocsi használható egyidejűleg és

b) egy bevásárlókocsival egyidejűleg egy fő, kizárólag az üzlet tulajdonát képező bevásárlókocsival végezheti a bevásárlást.

(2) Az (1) bekezdésben meghatározott üzletekben foglalkoztatottaknak maszk és gumikesztyű használata kötelező.

(3) Az (1) bekezdésben meghatározott üzletekben az üzemeltetőnek kell gondoskodni a bevásárlókocsik és a bejárati ajtók óránkénti fertőtlenítéséről.

**3.§** Az üzlet tulajdonosa a járványveszély enyhítése érdekében a 2.§-ban foglaltaktól eltérő szigorúbb szabályokat hozhat.

**4.§** 2020. április 18. (szombat) 00.00 órától 2020. április 19. (vasárnap) 24.00 óráig az edzőtermek nem tarthatnak nyitva.

**5.§** A 2-4.§-ban meghatározott előírás érvényesítése a helyiség üzemeltetőjének a felelőssége.

**2. Szankciók**

**6.§** Az e rendelet szerinti korlátozó intézkedések betartását a rendőrség és a közterület-felügyelet ellenőrzi.

**7.§** (1) A szabályokat megsértő személlyel szemben a rendőrség a kijárási korlátozásról a 71/2020. (III. 27.) Korm. rendelet 8.§ és 9.§-ában foglalt jogkövetkezményeket alkalmazhatja.

(2) Az (1) bekezdésben foglaltakon túl a közösségi együttélés alapvető szabályainak megsértése miatt

a) a jegyző természetes személy esetében 200.000,- Ft-ig, jogi személy és jogi személyiséggel nem rendelkező szervezet esetében 2.000.000 Ft-g terjedő közigazgatási bírságot,

b) a közterület-felügyelő 50.000 Ft-ig terjedő helyszíni bírságot szabhat ki

# az általános közigazgatási rendtartásról szóló 2016. évi CL. törvény és a közigazgatási szabályszegések szankcióiról szóló 2017. évi CXXV. törvény alapján.

**3. Záró rendelkezés**

**8.§** (1) Jelen rendelet 2020. április 18. napján lép hatályba.

(2) Jelen rendelet 2020. április 19. napján 24:00 órakor hatályát veszti.

Bedő Tamás polgármester

**Záradék:**

A rendelet kihirdetésének napja 2020. április 17. 11:00

Dr. Juhász László

jegyző